<classify> SERIKALI imeeleza namna Shirika la Umeme TANESCO lilivyoponea chupuchupu kuuzwa, kutokana na kufanya vibaya, hali iliyosababisha iwe miongoni mwa taasisi zilizopigiwa kelele nyingi.Waziri wa Nishati, Dk Medard Kalemani alieleza hayo jana kwenye uzinduzi wa mradi njia ya kusafirisha umeme kutoka Bulyanhulu hadi Geita na uwekaji jiwe la msingi la ujenzi wa kituo cha kufua umeme. Kituo hicho kitakapokamilika, kitazalisha megawati 85 na baadaye megawati 200.Mahitaji ya umeme mkoani Geita ni megawati 12.7, hivyo kikikamilika kutakuwa na umeme wa kutosha utakaosambazwa kwenye vijiji zaidi ya 47 na maeneo ya mkoa wa Kigoma, Kagera na Mwanza.Shirika lilifika mahali kila mtu alitafakari namna ya kuliuza, lakini kueleweka kuuzwa ilikuwa liuzwe wakati wowote. Lakini leo hii shirika lina heshima, alisema Waziri Kalemani ambaye alikuwa mgeni rasmi kwenye hafla hiyo.Hakuna sekta na wizara ilikuwa na kelele kelele kama Tanesco na wizara hii, alisema na kueleza namna wananchi walivyohaha, kuomba umeme na kukaa takribani miaka mitano bila huduma sababu ya kutokuwapo nguzo.Baada ya serikali kuagiza vifaa vyote vya kusambazia umeme vitoke ndani ya nchi, hali hiyo imekoma. Alisisitiza kuwa shirika na wizara imetulia, kutokana na wafanyakazi, wakurugenzi na wizara, kusimamia vizuri sambamba na kutekeleza vyema maelekezo ya Rais Dk John Magufuli. Alisema Tanesco sasa inajiendesha na haipati ruzuku yoyote kutoka serikalini.Akieleza Tanesco ilikotoka, Kalemani alisema ilikuwa na mitambo mingi ya mafuta mazito ya kuzalisha umeme kwa gharama kubwa, kabla ya Rais Magufuli kutoa mwongozo wa kuifuta .Mitambo yote ilishafutwa, ndiyo maana shirika limekaa vizuri...ilikuwa ikitunyonya fedha nyingi sana; shilingi bilioni 6.5 kila mwezi, ilikuwa hasara kubwa sana, na mitambo hiyo ni ya IPTL, Symbion na Aggreko, alisema.Alimpongeza Mwenyekiti wa Bodi ya Tanesco, Dk Alexander Kyaruzi na menejimenti ya Tanesco chini ya Mkurugenzi Mtendaji, Dk Tito Mwinuka kwa kazi nzuri wanayofanya.Ndiyo maana Mwenyekiti tulikurudisha na ikiwezekana tutakurudisha, alisema.Mwenyekiti wa Bodi ya Tanesco, Dk Kyaruzi aliteuliwa na Rais Magufuli kushika wadhifa huo kuanzia Mei 2016 hadi Mei 2019 na Novemba mwaka jana aliteuliwa kwa kipindi kingine kuongoza shirika hilo.Waziri Kalemani alisema sasa mameneja wa Tanesco, karibu wote ni wazuri na shirika na sekta ya nishati kwa jumla, imekaa vizuri. Alisema miaka iliyopita, ilizoeleka umeme kukatika mara kwa mara.Zamani ilikuwa ukienda Kariakoo huwezi kuongea na simu kutokana na milio ya majenereta, alisema.Baada ya kukamilika miradi miwili, Kinyererezi ambao mwaka 2016 uliingiza megawati 150 kwenye Gridi ya Taifa na mwaka juzi 2018 zikaingizwa megawati 248, hali iko vizuri. Waziri Kalemani alimshukuru Rais Magufuli kwa kuendelea kusimamia wizara yake, siyo tu kwa kutoa maelekezo, bali pia kwa kutenga fedha.Alisema wizara yake ndiyo injini ya kujenga uchumi wa viwanda na tangu Serikali ya Awamu ya Tano ilipoingia madarakani mwaka 2015, fedha zilizotengwa kwa ajili ya shughuli za maendeleo za wizara ni nyingi.Alitoa mfano wa takribani Sh trilioni 6.5 zilizotengwa kwa ajili ya Mradi wa Kuzalisha Umeme wa Maji wa megawati 2115 katika Bwawa Mwalimu Julius Nyerere. Mchagueni Magufuli Akizungumzia mafanikio ya serikali katika kusambaza umeme vijijini, Kalemani alisema kutokana na kazi aliyofanya Rais Magufuli, hakuna haja ya wananchi kujishauri utakapofika uchaguzi mkuu, zaidi ya kumpigia kura aendelee kuongoza.Rais kazi aliyoifanya hatuna haja ya kujishauri utakapofika uchaguzi; Ni kuhesabu kura na kusonga mbele...hata kwa wabunge wa CCM sidhani kama kuna watu watawasumbua. Lazima tufike mahala... haki ya mnyonge ni kwenye kura alisema.Alisema nchi ina vijiji 12,268, ambapo mwaka 2008 vijiji 561 ndivyo vilikuwa na umeme, mwaka 2012 vijiji 1,081 na mwaka 2015 vilikuwa vijiji 2018, lakini sasa ni vijiji 8,818 vyenye umeme.Mnyonge mnyongeni haki yake mpeni... unawezaje kupeleka umeme zaidi ya vijiji 7,000 ndani ya miaka minne kama hukuweza kupeleka kwenye vijiji hata 2,000 katika miaka 20 iliyopita? Halafu unabezaje, alisema.Alisema serikali inapambana, kuhakikisha vitongoji vyote nchini, vinapelekewa umeme kuanzia Februari mwaka huu. Nguzo za umeme Alipiga marufuku wateja kuuziwa nguzo kwa ajili ya kuunganishiwa umeme.Aliwaambia wataalamu kuwa hatarajii kusikia wakizungumzia kuuzia wateja nguzo, iwe mjini au vijuijini. Mafuta ya ndege Waziri alisema nchi ina ziada ya mafuta ya ndege lita milioni 82, baada ya serikali kununua ndege nyingi. Mwaka 2015 serikali ilikuwa ikiagiza mafuta ya ndege kidogo takribani lita 600,000, kwa sabau zilikuwa ndege ndogo, tena za kukodi.Akisisitiza kuwa ndege hazitakosa mafuta, Waziri Kalemani alimwelekeza wakala wa kuleta mafuta, kuhakikisha yanapatikana wakati wote na kunakuwa na ziada ya kutosha.Mafuta vijijini Vile vile, aliagiza Ewura kufanya mapitio ya kanuni zake za uanzishaji wa vituo, kwa ajili ya kuwezesha vijiji hadi vitongoji kuwa na vituo vya mafuta. Alisema serikali imejipanga vizuri, kuhakikisha nishati hiyo inasambaa vijijini kama ilivyo kwa umeme.Alimtaka Kamishna wa Mafuta asimamie kupunguza balaa kwa wenye vyombo vya moto walioko vijijini, ambao baadhi hulazimika kuhifadhi mafuta ndani ya nyumba kutokana na kutokuwapo vituo vya mafuta.  <topic>: KITAIFA 